美國傳統基金會(下簡稱「基金會」)日前發表2021年度全球經濟自由度指數,但今年就搞出「新玩法」,將香港同澳門剔出評級,納入與中國內地一併計分,即係唔再將香港視為單獨經濟體。按照基金會嘅講法,主要原因係香港經濟政策「明顯受中央控制」,而基金會創辦人就形容,過去兩年香港「失去政治自由和自主」,以致與其他內地城市例如北京、上海無異。廣男十分唔理解,依家基金會嘅做法,即係以政治因素判斷經濟自由?
事實上,自從基金會設立經濟自由度指數呢27年以嚟,香港已經連續25年被評為全球最自由經濟體,即使舊年被新加坡「爬頭」,亦都排名全球第二,但喺基金會「新標準」之下,香港今年嘅排名第107位,有報道就話仲低過烏干達等一啲非洲國家。特區政府以至財金官員如財政司司長陳茂波、財經事務及庫務局局長許正宇等,都相繼批評基金會係出於政治偏見,唔係基於事實、亦都毫無理據,對香港非常唔公道。關於呢一點,廣男無意貶低其他經濟體,但大家齋用常理去判斷下,基金會嘅評級結果,符唔符合香港經濟嘅實際表現呢?
排名第一的新加坡 也有國安法律
如果話香港「受中央控制」,廣男首先就唔認同呢種表述。回歸之後嘅香港,本來就係中國一部分,中央對香港一向擁有全面管治權。但另一方面,喺「一國兩制」之下,香港繼續保持資本主義制度、單獨關稅區地位,亦都從來以單獨經濟體身分同其他地方進行經貿往來,如果呢啲唔係事實,香港點會連續25年排名第一?
再者,如果基金會話香港過去兩年「失去政治自由和自主」,係關香港落實《國安法》事,咁廣男又想問下,連續兩年排名第一嘅新加坡,又有冇類似嘅國安法律呢?根據公開資料,新加坡相關法律主要針對嘅,就包括防範顛覆、應對恐怖活動,點解基金會又唔批評新加坡「失去自由自主」?點解新加坡可以有類似法律,香港就要被指摘、抹黑?
如此「指數」 還有公信力?
廣男就認為,依家基金會搞呢啲「小動作」,根本就係基於意識形態同政治偏見,甚至又係想借香港、打中國,或者作政治宣示,但基金會咁做,究竟對香港有幾大實質影響呢?廣男睇過有分析就話,其實影響唔大;原因之一,就係有關指數係來自美國智庫,而並非銀行或者金融機構。正如廣男上文所提,香港嘅實際經濟環境、自由程度係點,其實大家都有眼見;大家諗下,香港咁耐以嚟所建立嘅經濟地位,係咪一個基於政治考慮作出嘅評級,就可以貶低、動搖呢?最後被「貶低」嘅,會唔會係基金會同呢個「指數」嘅公信力?
請Follow我們的YouTube頻道:https://bit.ly/2kgU8qg
下載我們的手機應用程式,收看第一手精彩內容:https://www.speakout.hk/app